田母拒金圖
作者：丁易東
朝代：宋

paragraphs: 噫噓嚱，人奔奔，皆爲名利之所役，賢反愚兮明反昏。
夜却金兮尚高潔，擇一錢兮義同頡。
萊蕪甑中塵撲飛，懸魚老子肝似鐵。
四公皦皦何不墨，圖中但見齊田稷。
蠹吏虧綱勿足誇，特貌慈闈耀貞德。
奉君本欲娛親喜，阿母怒兮驚且愧。
若使當年一納間，那得芳名播青史。
主聖親賢臣滌衷，公金賜嫗恩愛隆。
非獨舍之罪不誅，昭昭淳化揚仁風。
我披此傳重踟躕，豈獨田卿貪若斯。
謂語今人知不知，偷安苟富誠何如。
老萬翁，志不渝，費千金，畜此圖。
此圖傳後世，後世重義輕金與。